钦定古今图书集成/理学汇编/学行典/第090卷 > 《致知在格物论》宋·司马光
## 钦定古今图书集成/理学汇编/学行典/第090卷 > 《致知在格物论》宋·司马光

“人之情莫不好善而恶恶，慕是而羞非。”然善且是者
盖寡，恶且非者实多，何哉？皆物诱之也，物迫之也。商
纣亦知禹汤之为圣也，而所为与之反者不能胜其
欲心故也。盗跖亦知颜、闵之为贤也，而所为与之反
者不能胜其利心故也。不轨之民非不知穿窬探囊
之可羞也，而冒行之驱于饥寒故也。失节之臣亦非
不知反君事仇之可愧也，而忍处之逼于刑祸故也。
况于学者，岂不知仁义之美，廉耻之尚哉？升斗之秩，
锱铢之利，诱于前则趋之如流水，岂能安展禽之黜，
乐颜子之贫乎？动色之怒，毫末之害，迫于后则畏之
如烈火，岂能守伯夷之饿，徇比干之死乎？如此则何
暇仁义之思、廉耻之顾哉？不惟不思与不顾也，抑亦
莫之知也。譬如逐兽者不见泰山，弹雀者不觉露之
霑衣也，所以然者，物蔽之也。故水诚清矣，泥沙汨之
则俛而不见其影；烛诚明矣，举掌翳之则咫尺不辨
人眉目。况富贵之汨其智，贫贱之翳其心哉？惟好学
君子为不然。己之道诚善也，是也。虽茹之以藜藿如
粱肉，临之以鼎镬如“茵席，诚恶也，非也。虽位之以公
相如涂泥，赂之以万金如粪壤，如此则视天下之事，
善恶是非，如数一二，如辨黑白，如日之出无所不照，
如风之入无所不通，洞然四达，安有不知者哉？所以
然者，物莫之蔽故也。于是依仁以为宅，遵义以为路，
诚意以行之，正心以处之，修身以帅之，则天下国家
何为”而不治哉？《大学》曰：“致知在格物。”格犹捍也，御也，
能捍御外物，然后能知至道矣。郑氏以格为来，或者
犹未尽古人之意乎？